Klubejer Klaus-Dieter Müller oplyser til TV2 Nord, at der er fundet en løsning på den økonomiske situation i Jammerbugt FC. TV2 Nord erfarer, at han endnu ikke har betalt en krone af gælden.

Jammerbugt FCs tyske ejer Klaus-Dieter Müller siger til TV2 Nord, at der torsdag aften er fundet en løsning. Han afviser samtidig, at nogen af de udenlandske spillere i klubben skulle risikere at blive sat på gaden. Klaus-Dieter Müller har torsdag været i Pandrup og drøfte den økonomiske situation i klubben, efter det forleden kom frem, at spillerne havde nedlagt træningen, fordi de ikke havde modtaget deres løn. Som konsekvens af dette ville seks spillere i Jammerbugt FC står uden tag over hovedet, da klubejer Klaus-Dieter Müller endnu ikke har betalt sin gæld til Jetsmark Idrætscenter. Men torsdag aften afviser den tyske klubejer over for TV2 Nord, at nogen bliver sat på gaden. Spillere flytter ud TV2 Nord erfarer, at de seks udenlandske spillere torsdag aften flytter ud fra Jetsmark Idrætscenter for at flytte i to lejligheder, som Klaus-Dieter Müller tilsyneladende har lejet midlertidig frem til søndag. Derefter er planen ifølge TV2 Nords oplysninger, at de udenlandske spillere skal flytte videre til hostel. Det er endnu uvist, hvorvidt den tyske klubejer har haft penge med til spillerne, der ikke har fået løn, mens TV2 Nord erfarer, at Klaus-Dieter Müller ikke har betalt gælden til Jetmarks Idrætscenter. Derudover erfarer TV2 Nord, at klubben skylder omkring 200.000 kroner til lokale erhvervsdrivende og tidligere samarbejdspartnere, men der er heller ingen oplysninger om, hvorvidt de penge er betalt. - Det er grotesk - Det er helt grotesk, det vi lige nu oplever i Jammerbugt FC, og det er helt uden fortilfælde. Der er altså seks spillere, der står uden et sted at sove i nat. De bliver bogstaveligt talt sendt på gaden, fordi Klaus-Dieter Müller ikke har betalt sin gæld. Og nogle af dem har heller ikke fået løn for marts. Det er under al kritik, og vi forventer, at han tager hånd om spillerne og finder en passende bolig til dem, lød det tidligere torsdag fra  Allan Reese, vicedirektør i Spillerforeningen. Frist til klokken 16 Jetsmark Idrætscenter havde ifølge oplysninger fra Spillerforeningen sat en deadline for betaling i dag klokken 10.00, men klubejer i Jammerbugt FC, Klaus-Dieter Müller, havde klokken 16 fortsat ikke indfriet gælden. TV2 Nord har været i kontakt med centerchef i Jetsmark Idrætscenter, John Nielsen. Han ønsker hverken at be- eller afkræfte historien. - Jeg har en aftale med Klaus Müller om forholdene og betingelserne, og så må vi se, hvad der sker, siger John Nielsen til TV 2 SPORT og ønsker ikke at kommentere sagen yderligere. Den tyske klubejer har torsdag aften igen forladt Jammerbugt FC i Pandrup.